Folketing
2007-04-27

Og i sådan en klasse vil der gennemsnitligt være 4-6 børn med særlige behov for undervisning. Mens folkeskolen har en lang tradition for på kvalificeret vis at tilbyde specialundervisning til børn, som har svært ved fagligt og socialt at leve op til kravene, har der ikke helt været den samme opmærksomhed i forbindelse med også at give målrettede tilbud til de særlig begavede børn. Denne gruppe børn trives ofte ikke i folkeskolen, de keder sig, de kan ikke se meningen med at deltage i undervisningen eller det sociale fællesskab i klassen, og de bliver ofte urolige og forstyrrende. Det er derfor nødvendigt også at møde disse elever med særlig opmærksomhed og give dem faglige udfordringer, som passer til deres potentiale. Når elever bliver fagligt udfordret på det niveau, der passer til den enkelte, har de nemlig også de bedste muligheder for at fungere rent socialt. Socialdemokraterne mener derfor, at det er et godt beslutningsforslag, vi har her fra Det Radikale Venstre. Det er en god idé at etablere et nationalt netværk for undervisning af børn med særlige talenter eller forudsætninger.